3. augusta Muzikālas bankas viesis bija mūziķis Ivo Grigalis no muzikālās apvienības "Latgaliešu Reps". Grupa nākusi klajā ar jaunu dziesmu "Latgalita", piedaloties Latvijā populāram influencerim, blogerim un aktierim no Brazīlijas Felipe Gabriel.
"Latgalīšu Reps" dalībnieks Didzis Kozlovs atminās dziesmas tapšanas sākumu:
"Sadarbība ar Felipe Gabriel radās negaidīti, viņam izsakot vēlmi dziedāt latgaliešu valodā. Ilgi nedomājot, nolēmām, ka tas būtu gan labs izaicinājums viņam, gan lieliska iespēja mums atsvaidzināt mūsu repertuāru un kārtējo reizi atgādināt par sevi, sev ierastā formātā".
Videoklipā notikumi risinās ap Latgalitu - valdzinošu, maigi dzelīgu un neatvairāmu. Šādi var raksturot dziru, kuru ražo galvenie varoņi - Didzis, Ivo un Felipe.
Bet stāsts iegriežas ar pavērsienu, kas nostrādā pret pašiem personāžiem ar ironiski bēdīgām beigām. Tajā pat brīdī Latgalita ir ne tikai dzēriens, bet arī iefiltrēta specdienesta inspektore (videoklipā Sanda Dejus), kas burtiski apbur puišus ar savu valdzinošo humora izjūtu, maigo flirtu un neatvairāmo skatienu. Viņai izdodas atmaskot sen nenotveramu nelegālās alkohola dziras karteli, kas, pateicoties smalki nostrādātajam operatīvajam darbam, beidzot tika notverts. Tagad puiši no favelas var dziedāt savu "mīlas miksteipu" aiz restēm.
"Latgalita" videoklipa idejas autors, operators un režisors Elvis Lācis, producents Andris Fridrihsons. Dziesmas autori un vokāls - Ivo Grigalis, Didzis Kozlovs, Felipe Gabriel. Dziesmas skaņas apstrādi veica Jānis Šmediņš (PrimeTime Latvia).
Raidījuma laikā Ivo Grigalis ieteica trīs lietas, kuras iesaka visiem paspēt vasarā - aktivitātes, pasākumi, vietas, ko apmeklēt... To visu uzzināsiet noklausoties audio pielikumu!
Ieteikt
Latvijas Radio aicina izteikt savu viedokli par raidījumā dzirdēto un atbalsta diskusijas klausītāju starpā, tomēr patur tiesības dzēst komentārus, kas pārkāpj cieņpilnas attieksmes un ētiskas rīcības robežas.